Фессалоникэ Паул Іофэу щишІагъэр\n1 Шъуадэжь тыкъызэрэкІуагъэр пкІэнчъэ зэрэмыхъугъэр шъошІэ.\n2 ЗэрэшъушІэрэм фэдэу, Филиппи къалэм* тызыщэІэм, цІыфхэм къиныбэ щытагъэщэчыщтыгъэми, къыщытэхъоныщтыгъэхэми, шъуадэжь цІыфыби къыщытпэуцущтыгъэми, Тхьэм тигъэгушхуи, ежь дэжь къикІырэ къэбарышІур шъодгъэІугъ.\n3 Сыда пІомэ, къэбарышІур шъо шъушІошъ хъунэу тыкъызкІышъолъэІурэр Тхьэм ар дгъэІунэу тпшъэ къырилъхьагъэшъ ары. Тыгъощагъэп, тыгухэри мыкъабзэхэп, шъудгъэпцІэнэуи тыпылъэп.\n4 Ау Тхьэм а Іофыр дгъэцэкІэнэу къытфигъэшъуаши, къэбарышІур цІыфмэ ядгъэІунэу тпшъэ къызэрэрилъхьагъэм пае, къэбарышІур къэтэІотэжьы. ЦІыфмэ агу къызэдгъэІуным тыпылъэп, ау Тхьэу тыгухэм яшъыпкъагъэ зыгъэунэфырэм ыгу къызэдгъэІуныр ары тызпылъыр.\n5 ГъэшІобзэ нэпцІыкІэ шъо тыкъызэрэшъупэмыгъокІыгъэр шъошІэ, шъуишІуагъэ къызэдгъэкІынэу гъэбылъыгъэ гухэлъи тиІагъэп. АщкІэ Тхьэр тишыхьат.\n6 Шъорми, нэмыкІ цІыфхэми щытхъу къызфядгъэшІынэу тыпылъыгъэп.\n7 Христос тыриапостолэу, тетыгъоу тиІэр дгъэфедэу тыкъышъупэгъокІын тлъэкІыщтыгъэми, ныр исабыйхэм шІукІэ зэрадэзекІорэм фэдэу, тэри шІукІэ тыкъыжъудэзекІощтыгъ.\n8 Ащ фэдизэу шІу шъутлъэгъугъэти, Тхьэм дэжь къикІырэ къэбарышІур шъодгъэІун закъор арэп тызфэягъэр, тпсэ шъуфэттынэуи тыфэягъ. Ащ фэдизэу шІу шъутлъэгъугъ.\n9 Тшыхэр, зызэрэдгъэулэущтыгъэри, къин тлъэгъоу тызэрэлажьэщтыгъэри, шъугу къэжъугъэкІыжь. Шъуащыщ горэми хьылъэ тыфэмыхъуным пае, Тхьэм дэжь къикІырэ къэбарышІур къызышъотэгъэІум, чэщи мафи тылажьэщтыгъ.\n10 Хэти тызэригъэмысэн щымыІэу, гукъэбзагъэкІи, шъыпкъагъэкІи, тызэрэшъухэтымкІэ шъо, шІошъхъуныгъэ зиІэхэр, шъутишыхьат, Тхьэри тишыхьат.\n11 Тыр илъфыгъэхэм шъабэу зэрадэзекІорэм фэдэу, шъо шъуащыщэу хэти тызэрэдэзекІощтыгъэр шъошІэ.\n12 Итетыгъошхо ыІэчІэгъ шъучІэхьанэуи ищытхъушхокІэ Іахь шъуиІэнэуи къышъоджэгъэ Тхьэм шъуфэшъуашэу шъузекІонэу къыжъугурыдгъэІуагъ, шъудгъэгушхуагъ ыкІи тышъолъэІугъ.\n13 Тхьэм щытхъу фэтэшІ зэпыт. Сыда пІомэ, Тхьэм игущыІэхэр зышъотэгъэІухэм, цІыфхэм ягущыІэхэм афэмыдэхэу, ау Тхьэм игущыІэхэм афэдэхэу шъудагъэх, шъыпкъэмкІэ, ахэр Тхьэм игущыІэх. А гущыІэхэр шъо, шІошъхъуныгъэ зиІэхэм, шъугухэм арылъхэу, Іоф щашІэ.\n14 Христос Исус зыгу илъэу, Иудей хэкум щыІэ чылыс зэІукІэхэм ащыщ цІыфхэм ялъэужхэм шъуатехьагъ. Сыда пІомэ, джуртхэм ахэмэ къин зэрарагъэщэчыщ-тыгъэм фэдэу, шъулъэпкъ щыщхэм шъо къин шъуагъэщэчыщтыгъ.\n15 Джуртхэм Зиусхьан Исусрэ пегъымбархэмрэ аукІыгъэх, тэри къин тагъэщэчыгъ. Ахэр Тхьэм ыгу зэмыІурэ цІыфых, цІыф пстэуми япыих.\n16 Хымэ лъэпкъхэр мыкІодхэу, Тхьэм къыгъэнэжьынхэм пае, къэбарышІур зятэгъэІум, къытпэуцунхэу пылъыгъэх. Аущтэу япсэкІодхэм япчъагъэ рагъэкъу зэпытыщтыгъ. Ау Тхьэм игубж аужыпкъэм къатефагъ.\nШІошъхъуныгъэ зиІэхэу Фессалоникэ дэсхэр джыри зэ Паул ылъэгъужьынхэу зэрэфэягъэр\n17 Тыгурэ тпсэрэкІэ шъуадэжь тыщыІэу, тпкъыкІэ зы заулэрэ тыкъызыжъубгъодэкІыжьым, тшыхэр, тыкъышъуфалІэу шъузэдгъэлъэгъуным инэу тыпылъыгъ.\n18 Шъуадэжь тыкъэкІонэу тыфэягъ. Сэ, Паул, мызэу-мытІоу сыкъэкІоным сыпылъыгъ, ау шэйтаным къыддигъэхъугъэп.\n19 ТызгъэгушІорэри, тиІахьышІу тыпаплъэзэ, тиІэ зэрэхъущтым тыщызгъэгугъырэри шъорыба? ТекІоныгъэр къызэрэтхьыгъэр къэзгъэлъагъорэ танджэу, Зиусхьан Исус къызыкІожьыщт мафэм дэжь ежь ыпашъхьэ щытиІэу тызэрыпэгэщтыр шъорыба?\n20 Шъыпкъэ, тищытхъуи, тигушІуагъуи къызхэкІырэр шъоры.